ยืนยันประชาชนไทยควรฉีดวัคซีนโควิด-19 เพื่อป้องกันโรค ขออย่ากังวลผลข้างเคียง
นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข ในฐานะประธานคณะอนุกรรมการอำนวยการบริหารจัดการการให้วัคซีนป้องกันโรคโควิด-19 ชี้แจงเน้นย้ำถึงความสำคัญของการฉีดวัคซีนโควิด-19 ว่าเป็นเครื่องมือสำคัญในการป้องกันและควบคุมการแพร่ระบาดโรคโควิด-19 เนื่องจากวัคซีนจะช่วยลดความรุนแรงของโรค ให้ไม่ป่วยหนัก ลดอัตราการเสียชีวิตและลดการแพร่ระบาดได้ โดยในประเทศไทยจะมีวัคซีนหลัก 2 ตัว คือแอสตร้าเซนเนก้า จำนวน 61 ล้านโดส และซิโนแวค ซึ่งมีเป้าหมายเร่งฉีดวัคซีนให้ครอบคลุมประชากรทั่วประเทศโดยเร็วที่สุด เพื่อให้ควบคุมสถานการณ์แบบเร่งด่วน จากผลการวิจัยพบว่าวัคซีนทุกยี่ห้อส่วนใหญ่มีประสิทธิภาพป้องกันการเจ็บป่วยหนักได้ดี แต่ก็จะมีความแตกต่างกันเล็กน้อย เพราะอยู่ในสถานการณ์แพร่ระบาดที่แตกต่างกัน ซึ่งยืนยันวัคซีนแอสตร้าเซเนก้าที่เป็นตัวหลักของไทยมีความปลอดภัย ดังนั้นขอให้ประชาชนอย่ากังวลกับผลข้างเคียงของวัคซีนมากจนเกินไป ซึ่งยอมรับว่าอาจมีผลข้างเคียงบ้างเล็กน้อย แต่ขอให้คำนึงถึงประโยชน์ของวัคซีนจะดีกว่า โดยเฉพาะกลุ่มเสี่ยงผู้สูงอายุและมีโรคประจำตัวสำหรับวัคซีนของแอสตร้าเซนเนก้า ที่ผลิตโดยสยามไบโอไซเอนซ์ ของไทย ผ่านการตรวจสอบคุณภาพจากห้องปฏิบัติการในยุโรปและสหรัฐอเมริกาแล้ว เตรียมพร้อมส่งมอบล็อตแรกเร็วๆ นี้ ดังนั้นผู้ที่จองฉีดวัคซีนผ่านระบบหมอพร้อมจะได้รับวัคซีนดังกล่าว ส่วนวัคซีนซิโนแวค จะเป็นวัคซีนที่ใช้เป็นหลักในช่วงเดือนพฤษภาคมนี้สำหรับพื้นที่ระบาด เพื่อควบคุมสถานการณ์แบบเร่งด่วนและจากข้อมูลของประเทศจีนและผู้เชี่ยวชาญยืนยันว่าสามารถใช้กับกลุ่มผู้สูงอายุได้ในภาวะฉุกเฉิน